# Àlex Pastor López

Alejandro Pastor López, també conegut com a Àlex Pastor (Badalona, 17 de juliol de 1979), és un polític català, militant del Partit dels Socialistes de Catalunya i alcalde de Badalona entre el 20 de juny de 2018 i el 22 d'abril de 2020.

## Biografia

Criat al barri de Sant Roc, és diplomat en Relacions Laborals i llicenciat en Ciències del Treball. És casat i pare de dues filles. Actualment és veí del barri de Morera.
Implicat en diversos moviments socials i sindicals, fou membre de l'Associació de Joves Estudiants de Catalunya a Badalona, implicant-se als moviments sindicals i associatius de la ciutat. Després de llicenciar-se, va iniciar la seva carrera política com a militant de la Joventut Socialista de Catalunya, i de mica en mica va anar ascendint al partit. Ocupà diverses posicions a les llistes electorals des de 1999 sense arribar a ser elegit. Als vint anys, també va entrar a treballar com a funcionari a l'Ajuntament de Badalona, com a tècnic de l'Institut Municipal de Promoció de l'Ocupació (IMPO).
El 2012 va ser elegit successor de Jordi Serra i Isern en el càrrec de primer secretari del PSC local de Badalona, sense haver competir amb un altre candidat, el regidor Josep Duran, que a última hora va retirar la seva candidatura quan es va consensuar una llista definitiva. Exercint aquest càrrec, el 2015 va anar en segona posició, darrere de Jordi Serra, i va ser elegit regidor de l'ajuntament.
Finalment, va ser Pastor el president del Grup Municipal del PSC, quan Serra va deixar l'acta de regidor. El començament com a president del grup va estar marcat per l'elecció de Dolors Sabater com a alcaldessa per part del ple, en la qual els quatre vots dels regidors socialistes van ser crucials. Malgrat només tenir tres regidors, va accedir al càrrec d'alcalde el 20 de juny de 2018 després d'una moció de censura contra l'anterior alcaldessa, que va comptar amb el suport del Partit Popular i Ciutadans, derivada de la pèrdua de la qüestió de confiança lligada a l'aprovació de la proposta de pressupost municipal de l'anterior govern encapçalat per Guanyem Badalona en Comú. El PSC va adduir que no podien seguir mantenint el suport que havien donat a Sabater el 2015 a causa de l'incompliment de dues condicions que havien convingut en aquell moment: la neutralitat davant del procés sobiranista de Catalunya i fer un pressupostos més socials.
Poc després d'esdevenir alcalde, seguint la seva idea de neutralitat de la institució municipal davant del procés sobiranista, una de les primeres mesures va ser retirar la pancarta en favor dels presos polítics independentistes que hi havia penjada al balcó de la Casa de la Vila. El 25 de juny de 2018 va presentar el nou govern municipal, comptant amb només quatre regidors —contra els deu que hi havia abans de la moció de censura—, els tres del PSC, Teresa González, Rubén Guijarro i ell mateix, i el d'Units per Avançar, Jordi Subirana, donant confiança a la feina que fa el cos de funcionaris de l'Ajuntament de Badalona. A més d'alcalde, Pastor va assumir les àrees de Salut, Gent Gran i Cooperació, Esports i Joventut i Polítiques d'Igualtat. Per donar suport a la tasca del govern, decidí comptar també amb una vintena d'assessors entre els tècnics que treballen a l'Ajuntament de Badalona.
El novembre de 2018 fou elegit candidat a alcalde a les eleccions municipals de 2019 per l'assemblea de militants del PSC. Durant el període electoral va rebre diverses amonestacions de la Junta Electoral de Zona per haver distribuït fulletons amb publicitat sobre el seu mandat, arribant a prohibir-li la inauguració d'obres públiques, arran de denúncies dels grups municipals de l'oposició. El 15 de juny de 2019 va reeditar el càrrec d'alcalde de Badalona en un ple d'investidura força incert.
El 21 d'abril de 2020 fou detingut pels Mossos d'Esquadra per conduir amb símptomes d'embriaguesa i per saltar-se el confinament decretat per la pandèmia de coronavirus que patia Catalunya. El PSC el va suspendre immediatament de militància i li demanà que renunciés a tots els càrrecs públics. El matí del 22 d'abril va dimitir com a alcalde. Un jutjat de Barcelona va obrir diligències judicials per aquest cas i el febrer de 2021 va acceptar entrar 8 mesos a presó i una multa de 800 euros per haver conduït ebri i enfrontar-se als agents de policia que el van detenir, tot i que la condemna va quedar en suspens perquè Pastor no tenia antecedents penals.

## Referències

* ↑ «Administració electoral - Junta Electoral de la Zona de Barcelona». Butlletí Oficial de la Província de Barcelona, 28-04-2015.
* ↑ Cols, Carles «Las tramoyas de la moción de censura de Badalona». El Periódico, 19-06-2018.
* ↑ Espiga, Francesc «El xou d'Albiol». El Punt Avui, 21-06-2018.
* 1 2 Cols, Carles «Àlex Pastor, de funcionario a alcalde de Badalona en tres años». El Periódico, 20-06-2018.
* ↑ Muñoz, Sara «Àlex Pastor agafa les regnes del PSC a Badalona». El Punt Avui, 24-03-2012.
* ↑ Muñoz, Sara «El PSC es renova a Badalona i només continuen 4 regidors». El Punt Avui, 19-03-2015.
* ↑ Redacció «El PP guanya a 30 dels 34 barris de Badalona amb el 100% escrutat». La Vanguardia, 26-05-2015.
* ↑ Muñoz, Sara «L'exalcalde Jordi Serra deixa l'Ajuntament de Badalona». El Punt Avui, 04-08-2015.
* ↑ Rexach, Josep «PSC, PP i Ciutadans, preparats per a apartar Sabater de la batllia de Badalona». Vilaweb, 19-06-2018.
* ↑ Aranda, Germán «El socialista Àlex Pastor, nou alcalde de Badalona amb els vots del PP i Ciutadans». Ara, 20-06-2018.
* ↑ Redacció «Sabater insisteix en el pressupost». El Punt Avui, 28-04-2018.
* ↑ «Sabater perd la moció de confiança presentada per aprovar els pressupostos de Badalona». 3/24, 07-05-2018.
* ↑ Redacció «L'alcaldessa de Badalona, Dolors Sabater, perd la confiança del ple i es veu obligada a fer front a l'amenaça d'una moció de censura». El Punt Avui, 07-05-2018.
* ↑ ACN «Dolors Sabater perd la qüestió de confiança i l'oposició amenaça amb una moció de censura». Vilaweb, 07-05-2018.
* ↑ Redacció «El nuevo alcalde de Badalona retira la pancarta independentista de la fachada del Ayuntamiento». El Mundo, 24-09-2018.
* ↑ Aranda, Germán «Àlex Pastor presenta un equip de govern a Badalona amb només quatre regidors». Ara, 25-06-2018.
* ↑ Cedó, Fede «El alcalde de Badalona recurre a asesores para poder gobernar». La Vanguardia, 26-06-2018.
* ↑ Redacció «L'alcalde de Badalona Àlex Pastor tornarà a ser candidat del PSC a les municipals». Al Dia - Europa Press, 08-11-2018.
* ↑ Redacció «La Junta Electoral insta al alcalde de Badalona a no hacer publicidad de su mandato». La Vanguardia, 21-03-2019.
* ↑ Redacció «Nueva reprimenda de la Junta Electoral al alcalde de Badalona por publicitarse». La Vanguardia, 25-03-2019.
* ↑ «Álex Pastor, alcalde de Badalona tras la retirada de la candidatura de Dolors Sabater», 15-06-2019. [Consulta: 15 juny 2019].
* ↑ 324cat. «Detenen l'alcalde de Badalona per saltar-se el confinament», 22-04-2020. [Consulta: 21 abril 2020].
* ↑ 324cat. «Dimiteix l'alcalde de Badalona, detingut per conduir amb símptomes d'anar begut», 22-04-2020. [Consulta: 22 abril 2020].
* ↑ García, Jesús «El exalcalde de Badalona Àlex Pastor acepta ocho meses de cárcel por conducir ebrio» (en castellà). El País, 16-02-2021.

## Enllaços externs

* Àlex Pastor: "Pedro Sànchez i jo hem fet un camí molt paral·lel" | Entrevista Alcaldes.eu (27/09/2019) Arxivat 2020-03-24 a Wayback Machine.